पर्दे पर कलाकार की इमेज आमतौर पर इतनी प्रबल होती है कि दर्शक उसे उसी दायरे में देखने के आदी हो जाते हैं। कई बार पर्दे पर जब यह छवि खंडित होती है तो उसे अपनाना आसान नहीं होता। एक छोटे-से अंतराल के बाद 'डियर माया' से मनीषा कोइराला की वापसी हुई है और पर्दे पर पहली बार उन्हें माया के रूप में बूढ़ी, कुरूप, तन्हा और कॉम्प्लेक्स्ड किरदार में देखना उनके प्रसंशकों को आघात दे सकता है। जाहिर है कि एक जमाने में मनीषा बेहद दिलकश और ग्लैमरस अभिनेत्री रही हैं, मगर पहले फ्रेम के बाद कहानी जैसे-जैसे आगे बढ़ती जाती है, हम माया की जटिलताओं, रूप-रंग और बॉडी लैंग्वेज के साथ समरस होते जाते हैं। सेकंड हाफ के बाद माया चौंकाने में कामयाब रहती हैं। यह मनीषा जैसी समर्थ अभिनेत्री के अभिनय का जलवा और जुर्रत है कि उन्होंने अपनी वापसी के लिए इस तरह के अनकन्वेंशनल किरदार को चुना। शिमला में रहनेवाली ऐना (मदीहा इमाम) और ईरा (श्रेया सिंह चौधरी) हाई स्कूल में पढ़नेवाली शरारती लड़कियां हैं। ईरा की मां सिंगल पैरंट है, जबकि ऐना अपने माता-पिता के साथ रहती है। ऐना अपने पड़ोस में रहनेवाली माया देवी (मनीषा कोइराला) के प्रति गहरी दिलचस्पी रखती है। माया देवी ने पिछले 20-25 सालों से खुद को घर में बंद करके रखा है। माया के घर के सदस्यों के नाम पर एक नौकरानी, दो कुत्ते और पक्षियों से भरे कुछ पिंजरे हैं। ऐना को अपनी मां से पता चलता है कि माया की यह हालत उसके पीड़ित और दुखी बचपन के कारण है, जहां माया की मां की मौत के बाद उसके चाचा ने माया पर कुरूप होने का धब्बा लगाकर न केवल उसे प्रताड़ित किया बल्कि उसकी शादी नहीं होने दी। यही वजह है कि माया कभी किसी पर विश्वास नहीं कर पाई और अपने साथ हमेशा एक खंजर रखने लगी। कुल मिलाकर माया की जिंदगी बेरंग और उदास थी। ईरा के दिमाग में एक शैतानी भरा आइडिया आता है और दोनों सहेलियां मिलकर माया की बेरंग जिंदगी में रंग भरने का प्लान बनाती हैं या ईरा के शब्दों में कहें तो माया की जिंदगी में शाहरुख खान लाना चाहती हैं। इरा के उकसाने पर माया एक काल्पनिक शख्स वेद के नाम से माया को चिट्ठियां लिखने लगती है। उन रूमानी खतों से माया की जिंदगी में पॉजिटिव बदलाव आते हैं, मगर कहानी में भयानक मोड़ तब आता है, जब माया भी वेद से प्यार करने लगती है। एक काल्पनिक शख्स के लिए वह अपना घर बार बेचकर उसकी तलाश में दिल्ली आने का फैसला करती है। ऐना घबरा जाती है। वह चाह कर भी उसे सच्चाई नहीं बता पातीं। माया के चले जाने के बाद ऐना गहरे अपराधबोध से ग्रसित हो जाती है। उसे लगता है कि एक काल्पनिक शख्स की खोज में निकली गुमशुदा माया के लिए वह जिम्मेदार है। उसके बाद दिल्ली पढ़ाई करने आई ऐना की जिंदगी का एक ही मकसद है, माया को ढूंढना, मगर क्या वह माया को तलाश कर पाती है। इसका पता लगाने के लिए आपको फिल्म देखनी होगी। निर्देशक सुनैना भटनागर इम्तियाज अली को असिस्ट कर चुकी हैं और कुछ दृश्यों में इम्तियाज की हलकी-सी झलक देखने को मिलती है। कहानी का बेसिक प्लॉट दिलचस्प है, मगर पेस धीमा है। फिल्म को 20 मिनट कम करके और ज्यादा कसा जा सकता था। कहानी में माया के किरदार और परिवेश पर मेहनत की गई है, मगर इंटरवल के बाद उनके गुमशुदगीवाले एंगल को जस्टिफाई नहीं किया गया है। कुछ दृश्यों का कच्चापन खटकता है, इसके बावजूद फिल्म सकारात्मक पहलू दिखाने में सफल रहती है। सायक भट्टाचार्य की सिनेमटॉग्रफी दमदार है। 'डियर माया' खुद को और अपनी जिंदगी को फिर से तलाशने की कहानी है और इसमें कोई शक नहीं कि मनीषा की दमदार वापसी हुई है। उनके डार्क सर्कल, लोगों के प्रति अविश्वास और सख्त रवैये से लेकर जिंदगी में आशा की किरण तक जैसे किरदार के विभिन्न पड़ावों को वे शिद्दत से जी जाती हैं। उन्होंने अपनी परफॉर्मेंस को रियलिस्टिक अप्रोच के साथ निभाया है। डेब्यू करने वालीं ऐक्ट्रेस श्रेया सिंह चौधरी और मदीहा इमाम ने भी अच्छी ऐक्टिंग की है, लेकिन इमाम ध्यान खींचने में कामयाब रहती हैं। इरावती हर्षे ने मां के रोल को संतुलित ढंग से निभाया है। फिल्म का संगीत पक्ष यदि मजबूत होता तो फिल्म को और अधिक मजबूती मिल सकती थी। गानों की कोई रिकॉल वैल्यू नहीं है।डियर माया के रिव्यू को गुजराती में पढ़ने के लिए यहां क्लिक करें 